Vild prisnedsættelse på kæmpe-kineser

Den kinesiske bilproducent Hongqi har sat sig for, at de vil være det førende kinesiske luksusmærke i Europa i 2025. Og de mener det alvorligt. De har indledt en prisoffensiv, der får Teslas prisnedsættelser til at ligne småskillinger. De har nemlig sænket prisen på den store elektriske Hongqi E-HS9 med op til absurde 410.000 kroner.

Det betyder, at man kan køre fra forhandleren i indstigningsmodellen Comfort for 449.990 kroner. Forleden kostede den 795.000 kroner – altså 345.000 kroner mere. Exclusive-udgaven, der kostede over en million, er blevet hele 410.010 kroner billigere og fås nu for 649.990 kroner.

Og det er vel at mærke prisnedsættelser, der tager højde for de stigende afgifter å elbiler, der træder i kraft til nytår. De første Hongqi-modeller med de nye priser forventes nemlig først at kunne leveres efter nytår.

Hongqi E-HS9 | Førpris | Pris | Forskel
Comfort | 795.000 kr. | 449.990 kr. | – 345.010 kr.
Premium | 955.000 kr. | 549.990 kr. | – 405.010 kr.
Exclusive | 1.060.000 kr. | 649.990 kr. | – 410.010 kr.
Exclusive+ | 1.200.000 kr. | 799.990 kr. | – 400.010 kr.

Førpriser fra 8. august 2023.

– Vi har ingen biler på lager i øjeblikket. Salget er gået over forventning, så der er udsolgt, men vi er klar til at levere biler til den nye skarpe pris umiddelbart i det nye år, fortæller Alexander Bachmann, Head of Product Hongqi Danmark.

Kunder kompenseres

Ved udgangen af september var der indregistreret 41 eksemparer af Hongqi E-HS9 herhjemme. Er man en af de kunder, der har købt E-HS9 til gammel pris, kan man se frem til en ekstra julegave. Private kunder, der har købt en E-HS9 fra ny, kompenseres nemlig 100 procent.

– Vi har naturligvis et ansvar overfor de kunder, der allerede har valgt at købe en E-HS9 og det ansvar står vi på mål for, siger Alexander Bachmann.

To nye modeller på vej

Hongqis ambitiøse strategi for Europa bakkes op af to helt nye modeller, E-H5 – en sedan i D-segmentet og en D-SUV, E-HS5, som lanceres til juni og juli 2024. Begge modeller er baseret på en 800 V platform og er udstyret med ”state-of-the-art” teknologi.

Sales Manager for Hongqi i Europa, Hu Chenhui uddyber mærkets offensiv:

– Vi vil lede globaliseringen af kinesiske luksusbiler og helt konkret er målsætningen at nå et salg på 100.000 elektriske luksusbiler udenfor Kina i 2025. Danmark er et af de førende markeder, når det gælder elektrificering og netop derfor spiller det danske marked en vigtig rolle i udrulningen af Hongqi i Europa.

Læs mere om Hongqi E-HS9 i denne artikel.

Vild prisnedsættelse på kæmpe-kineser